b'\n_START_ARTICLE_\nMarussia F1 Team\n_START_SECTION_\nVirgin Racing (2010), Marussia Virgin Racing (2011)\n_START_PARAGRAPH_\nF1 \xc4\x8dempion\xc4\x81t\xc4\x81 t\xc4\x81 debit\xc4\x93ja 2010. gada sezon\xc4\x81 ar nosaukumu Virgin Racing, 2011. gada F1 sezon\xc4\x81 t\xc4\x81 piedal\xc4\xabj\xc4\x81s ar nosaukumu Marussia Virgin Racing. _NEWLINE_Komanda s\xc4\x81kotn\xc4\x93ji tika saukta par Manor Grand Prix, tom\xc4\x93r nosaukums tika main\xc4\xabts p\xc4\x93c tam, kad tika nosl\xc4\x93gts sadarb\xc4\xabbas l\xc4\xabgums ar Virgin Group. 2011. gad\xc4\x81 Marussia pabeidza komandas p\xc4\x81r\xc5\x86em\xc5\xa1anu un komanda main\xc4\xabja nosaukumu._NEWLINE_2009.\xc2\xa0gada 17.\xc2\xa0novembr\xc4\xab tika pazi\xc5\x86ots, ka par komandas pirmo pilotu k\xc4\xbc\xc5\xabs Timo Gloks. 15.\xc2\xa0decembr\xc4\xab preses konferenc\xc4\x93 par Gloka komandas biedru tika noz\xc4\xabm\xc4\x93ts Luka\xc5\xa1s di Grasi, bet par komandas testpilotiem \xe2\x80\x94 Alvaru Parente un Lui\xc5\xa1s Razija. V\xc4\x93l\xc4\x81k, t\xc4\x81 k\xc4\x81 Parente nesp\xc4\x93ja sav\xc4\x81kt pietiekami daudz naudas, lai segtu testpilota izdevumus, vi\xc5\x86a viet\xc4\x81 par komandas otro testpilotu k\xc4\xbcuva Endijs Suseks.\n_START_SECTION_\nMarussia (2012\xe2\x80\x942014)\n_START_PARAGRAPH_\n2012. gada sezon\xc4\x81 komand\xc4\x81 brauca Timo Gloks un \xc5\xa0arls Piks, bet komandas testpilote sezonas pirmaj\xc4\x81 pus\xc4\x93 bija Marija de Viljota, kura smagi cieta sezonas vid\xc5\xab notiku\xc5\xa1os testa braucienos, septembr\xc4\xab par komandas testpilotu k\xc4\xbcuva Makss \xc4\x8ciltons._NEWLINE_Lai gan Marussia brauc\xc4\x93ji 2012. gad\xc4\x81 nevien\xc4\x81 Grand Prix neguva punktus, komanda iesaist\xc4\xabj\xc4\x81s s\xc4\xabv\xc4\x81 c\xc4\xab\xc5\x86\xc4\x81 ar Caterham par 10. vietu konstruktoru kausa kopv\xc4\x93rt\xc4\x93jum\xc4\x81, un l\xc4\xabdz ar sezonas augst\xc4\x81ko rezult\xc4\x81tu \xe2\x80\x93 Timo Gloka izc\xc4\xabn\xc4\xabto 12. vietu Singap\xc5\xabras Grand Prix \xe2\x80\x93 Marussia izvirz\xc4\xabj\xc4\x81s 10. viet\xc4\x81, apsteidzot Caterham. _NEWLINE_Sezonas kulmin\xc4\x81cij\xc4\x81, p\xc4\x93d\xc4\x93j\xc4\x81 sac\xc4\xabkst\xc4\x93 Braz\xc4\xablijas Grand Prix, Caterham pilots Vit\xc4\x81lijs Petrovs tom\xc4\x93r tras\xc4\x93 apdzina \xc5\xa0arlu Piku (kur\xc5\xa1 tobr\xc4\xabd jau bija nosl\xc4\x93dzis l\xc4\xabgumu par p\xc4\x81rie\xc5\xa1anu uz Caterham n\xc4\x81kamaj\xc4\x81, 2013. gada sezon\xc4\x81) un sacens\xc4\xabb\xc4\x81s fini\xc5\xa1\xc4\x93ja 11. viet\xc4\x81 (Piks \xe2\x80\x94 12.), un l\xc4\xabdz ar to Marussia zaud\xc4\x93ja 10. vietu kopv\xc4\x93rt\xc4\x93jum\xc4\x81 un ar to ar\xc4\xab b\xc5\xabtisku finans\xc4\x93jumu._NEWLINE_2012. gada nogal\xc4\x93 tika pazi\xc5\x86ots, ka Makss \xc4\x8ciltons 2013. gada sezon\xc4\x81 b\xc5\xabs viens no diviem Marussia F1 komandas pamatpilotiem kop\xc4\x81 ar Timo Gloku. V\xc4\x93l\xc4\x81k komanda pazi\xc5\x86oja, ka p\xc4\x93c abpus\xc4\x93jas vieno\xc5\xa1an\xc4\x81s Timo Gloks pamet komandu, un vi\xc5\x86a viet\xc4\x81 tika sl\xc4\x93gts l\xc4\xabgums ar Lui\xc5\xa1u Raziju, tom\xc4\x93r neilgi pirms sezonas s\xc4\x81kuma komanda lauza l\xc4\xabgumu ar Raziju, un nosl\xc4\x93dza l\xc4\xabgumu ar fran\xc4\x8du pilotu \xc5\xbdilu Bjanki.'